Source: http://www.szcoportal.sk/33/vyzivovane-dieta-uniqueidmRRWSbk196FPkyDafLfWAKMZRRfHpUrVbbiBp61MGj8ui-y3f1d3xg/?serp=1&version_year=2019&uri_view_type=18
Timestamp: 2018-01-18 20:04:44+00:00
Document Index: 12051137

Matched Legal Cases: ['§ 115', 'súd ', 'súd ', 'súd ', '§ 33', '§ 33']

Domácnosť je definovaná v § 115 Občianskeho zákonníka a podmienkou existencie domácnosti nie je rovnaký trvalý pobyt osôb, ktoré ju tvoria. Vyživovaným dieťaťom je vlastné dieťa, osvojené dieťa, dieťa prevzaté do starostlivosti nahrádzajúcej starostlivosť rodičov na základe rozhodnutia príslušného orgánu a dieťa druhého z manželov, ak je toto dieťa podľa zákona č. 600/2003 o prídavku na dieťa v znení neskorších predpisov (ďalej len „zákon o prídavku na dieťa”) považované za nezaopatrené dieťa.
Daňovník si uplatňuje nárok na daňový bonus na dieťa, ktoré mu súd zveril do pestúnskej starostlivosti. Dieťa, ktoré študuje dennou formou na strednej škole, dňa 15.06.2016 dovŕšilo 18 rokov veku. Pestúnska starostlivosť zaniká dosiahnutím plnoletosti dieťaťa, pričom súd môže z dôležitých dôvodov pestúnsku starostlivosť predĺžiť až na jeden rok po dosiahnutí plnoletosti. Keďže v tomto prípade súd pestúnsku starostlivosť nepredĺžil, po 15.06.2016 došlo k jej zániku, dieťa sa nepovažuje za vyživované dieťa podľa § 33 ods. 2 ZDP a preto daňovník počnúc júlom 2016 nemá nárok na uplatnenie daňového bonusu na uvedené dieťa.
Daňovník žije v spoločnej domácnosti s družkou a jej vlastným dvojročným dieťaťom z predchádzajúceho vzťahu, ktoré spoločne vyživujú. Dňa 25.06.2016 sa s družkou zosobášil. V období od januára do júna 2016 sa družkine dieťa vo vzťahu k daňovníkovi – druhovi v súlade s § 33 ods. 2 ZDP nepovažuje za vyživované dieťa, nejde o dieťa druhého z manželov, a preto nárok na daňový bonus za toto obdobie daňovníkovi nevzniká. Za dieťa druhého z manželov sa toto dieťa považuje až po 25.06.2016 a preto si daňovník môže daňový bonus na dieťa uplatniť až za mesiace júl až december 2016.
Rodič si zákonom stanoveným spôsobom uplatňuje nárok na daňový bonus na dieťa, ktoré má 23 rokov a študuje v 3. ročníku bakalárskeho štúdia dennou formou. Vzhľadom na zdravotné problémy dieťaťa mu bol v máji 2016 priznaný invalidný dôchodok spätne od 01. 09. 2014. Rozhodnutie o priznaní invalidného dôchodku bolo vydané 14. 05. 2016. Hoci bol dieťaťu invalidný dôchodok spätne priznaný od 01. 09. 2014, rozhodnutie o priznaní dôchodku bolo vydané až 14. 05. 2016 a preto rodič tohto dieťaťa nemá nárok na uplatnenie daňového bonusu až od júna 2016. Za mesiace september 2014 až máj 2016 nárok na uplatnenie daňového bonusu má.
ktoré získalo vysokoškolské vzdelanie…